Meddelelse fra kommissionen om fortolkning af visse retlige bestemmelser i den delegerede retsakt om oplysningsforpligtelser i henhold til EU-klassificeringsforordningens artikel 8 om indberetning af økonomiske aktiviteter eller aktiver, der er omfattet af klassificeringssystemet

(2022/C 385/01)

Disse ofte stillede spørgsmål har til formål at præcisere indholdet af den delegerede retsakt om oplysningsforpligtelser i henhold til artikel 8 i EU-klassificeringsforordningen (»delegeret retsakt om oplysningsforpligtelser«) (1) for at støtte dens gennemførelse.

De ofte stillede spørgsmål i dette dokument præciserer de bestemmelser, der allerede er indeholdt i den gældende lovgivning. De udvider på ingen måde de rettigheder og forpligtelser, der udspringer af sådan lovgivning, eller indfører yderligere krav for de berørte virksomheder og kompetente myndigheder. De ofte stillede spørgsmål har blot til formål at hjælpe finansielle og ikkefinansielle virksomheder med gennemførelsen af de relevante lovbestemmelser. Det er kun EU-Domstolen, der har kompetence til at fortolke EU-lovgivningen autoritativt. De synspunkter, der gives udtryk for i denne meddelelse, kan ikke foregribe den holdning, som Kommissionen måtte indtage over for EU-Domstolen og de nationale domstole.

Den 20. december 2021 offentliggjorde Kommissionen 22 ofte stillede spørgsmål om, hvordan finansielle og ikkefinansielle virksomheder bør indberette økonomiske aktiviteter og aktiver, der er omfattet af klassificeringssystemet, i overensstemmelse med den delegerede retsakt om oplysningsforpligtelser. Dette dokument supplerer disse ofte stillede spørgsmål.

INDHOLDSFORTEGNELSE

GENERELLE SPØRGSMÅL 3

1. Hvilke virksomheder finder rapporteringsforpligtelsen i den delegerede retsakt i henhold til klassificeringsforordningens artikel 8 anvendelse på? 3

2. Hvordan defineres en »økonomisk aktivitet« i den delegerede retsakt om oplysningsforpligtelser? 4

3. Hvad er en økonomisk aktivitet, der er omfattet af klassificeringssystemet? 4

4. Hvad er »mulighedsskabende« økonomiske aktiviteter og »økonomiske omstillingsaktiviteter« i forbindelse med indberetning af økonomiske aktiviteter, der er omfattet af klassificeringssystemet? 5

5. Hvordan udpeger og indberetter man tilpasningsrelaterede økonomiske aktiviteter, der er omfattet af klassificeringssystemet? 5

6. Hvordan bør NACE-koder anvendes til at identificere aktiviteter, der er omfattet af klassificeringssystemet, i forbindelse med indberetning? 6

7. Kan virksomheder rapportere frivillige oplysninger i forbindelse med indberetning af økonomiske aktiviteter, der er omfattet af klassificeringssystemet? 6

IKKEFINANSIELLE VIRKSOMHEDER 7

8. I hvor høj grad skal virksomhederne vurdere og rapportere om aktiviteter, der er omfattet af klassificeringssystemet, i deres værdikæde, både i tidligere og efterfølgende led? 7

9. Hvordan bestemmes det, hvilke aktiviteter er omfattet af klassificeringssystemet, og hvor aktivitetsbeskrivelser indeholder kvalifikatorer såsom »lavemissions-« og »klimarelaterede risici«? 8

10. Bør virksomhederne indberette økonomiske aktiviteter, der er omfattet af klassificeringssystemet, efter miljømål? 8

11. Hvordan defineres omsætning, CapEx og OpEx i forbindelse med indberetning af økonomiske aktiviteter, der er omfattet af klassificeringssystemet? 9

12. Hvad er anvendelsesområdet for »andre direkte udgifter« i bilag I til den delegerede retsakt om oplysningsforpligtelser? 11

13. Hvordan behandler virksomheder negative indtægter i forbindelse med indberetning af økonomiske aktiviteter, der er omfattet af klassificeringssystemet? 11

14. Bør virksomhederne undgå dobbeltrapportering af aktiviteter, der er omfattet af klassificeringssystemet? 12

15. Skal en enhed indberette omsætning, der er omfattet af klassificeringssystemet, når den økonomiske aktivitet ikke er blevet udført af virksomheden selv, men af en underleverandør? 12

16. Hvordan skal en ikkefinansiel virksomhed indberette produkter og tjenesteydelser, der både forbruges internt og sælges eksternt? 12

17. Hvordan behandler ikkefinansielle virksomheder immaterielle aktiver i forbindelse med indberetning af økonomiske aktiviteter, der er omfattet af klassificeringssystemet? 13

18. Bør ikkefinansielle virksomheder indberette, om deres aktiviteter uden for EU er omfattet af klassificeringssystemet? 13

19. Hvordan behandler ikkefinansielle virksomheder omsætningen fra aktiviteter, der er omfattet af klassificeringssystemet, og som er blevet dekonsolideret i løbet af regnskabsåret? 13

FINANSIELLE FORPLIGTELSER 14

20. Hvad skal finansielle virksomheder indberette, hvis de underliggende enheders oplysninger ikke er offentligt tilgængelige? 14

21. Hvad er forskellen mellem omfattede aktiver og samlede aktiver i forbindelse med indberetning af økonomiske aktiviteter, der er omfattet af klassificeringssystemet? 14

22. Skal likvide midler og aktiver, der svarer til likvide midler, medtages i indberetningen af økonomiske aktiviteter, der er omfattet af klassificeringssystemet? 15

KAPITALFORVALTERE 15

23. Hvordan vægter kapitalforvaltere deres beholdninger i en portefølje i forbindelse med indberetning af aktiver, der er omfattet af klassificeringssystemet? 15

24. Kan realkreditlån være omfattet af klassificeringssystemet for en kapitalforvalter (som en investering) eller kun for den bank, der oprindeligt ydede lånet? 15

FORSIKRINGSSELSKABER 16

25. Hvilke aktiviteter bør et forsikringsselskab og et genforsikringsselskab tage i betragtning, når de indberetter deres forsikringsaktiviteter i forbindelse med indberetning af økonomiske aktiviteter, der er i overensstemmelse med klassificeringssystemet? 16

KREDITINSTITUTTER 16

26. Finder indberetningsforpligtelserne i henhold til den delegerede retsakt om oplysningsforpligtelser anvendelse på en stor enhed, der ikke er et kreditinstitut i henhold til kapitalkravsforordningens artikel 4, men behandles som en finansiel virksomhed i henhold til artikel 19a og 29a i direktivet om ikkefinansiel rapportering? 16

27. Hvordan kan CapEx forbindes med udlån til almindelige formål i forbindelse med indberetning af økonomiske aktiviteter, der er omfattet af klassificeringssystemet? 16

28. Hvordan indberetter et kreditinstitut med licens til udøvelse af investeringsselskabsvirksomhed i henhold til direktivet om markeder for finansielle instrumenter (MiFID) sine økonomiske aktiviteter, der er omfattet af klassificeringssystemet? 17

GÆLDSMARKEDET 17

29. Hvordan vurderes og indberettes gældsaktiver, såsom obligationer eller lån, der er omfattet af klassificeringssystemet? 17

30. Skal anvendelsen af alt provenu fra gældsprodukter bekræftes særskilt, hvis det indberettes som omfattet af klassificeringssystemet? 18

31. Kan grønne gældsinstrumenter fra enheder uden for EU indberettes som omfattet af klassificeringssystemet? 18

32. Kan grøn statsgæld indberettes som omfattet af klassificeringssystemet? 18

SAMSPIL MED ANDRE FORORDNINGER 19

33. Hvordan er samspillet mellem den delegerede retsakt om oplysningsforpligtelser og de foreslåede krav til virksomheders bæredygtighedsrapportering? 19

GENERELLE SPØRGSMÅL

1. Hvilke virksomheder finder rapporteringsforpligtelsen i den delegerede retsakt i henhold til klassificeringsforordningens artikel 8 anvendelse på?

Den delegerede retsakt om supplerende regler til artikel 8 i klassificeringsforordningen (forordning (EU) 2021/2178) (»den delegerede retsakt om oplysningsforpligtelser«) fastsætter specifikke krav til rapportering i forbindelse med klassificeringssystemet for virksomheder, der er omfattet af direktiv (EU) 2014/95 (»direktivet om ikkefinansiel rapportering«) (2).

Konkret indeholder artikel 8, stk. 1, i forordning (EU) 2020/852 (3) (»klassificeringsforordningen«) en krydshenvisning til artikel 19a og 29a i direktiv 2013/34/EU (4) (»regnskabsdirektivet«), som blev indført ved direktiv 2014/95/EU (»direktivet om ikkefinansiel rapportering«). Mere præcist præciseres det i klassificeringsforordningen, at »[e]nhver virksomhed, der er omfattet af en forpligtelse til at offentliggøre ikkefinansielle oplysninger i henhold til artikel 19a eller 29a i direktiv 2013/34/EU, medtager i sin ikkefinansielle redegørelse eller konsoliderede ikkefinansielle redegørelse oplysninger om, hvordan og i hvilket omfang virksomhedens aktiviteter er forbundet med økonomiske aktiviteter, der kvalificeres som miljømæssigt bæredygtige i henhold til denne forordnings artikel 3 og 9«. Med andre ord har virksomheder, der er underlagt obligatoriske rapporteringsforpligtelser i henhold til regnskabsdirektivet, også rapporteringsforpligtelser i henhold til klassificeringsforordningen.

I henhold til regnskabsdirektivets artikel 19a og 29a er følgende virksomheder forpligtet til at offentliggøre ikkefinansielle oplysninger: en stor virksomhed som defineret i direktivets artikel 3, stk. 4, som er en virksomhed af interesse for offentligheden som defineret i direktivets artikel 2, nr. 1, med mere end 500 ansatte i gennemsnit i løbet af regnskabsåret, og en virksomhed af interesse for offentligheden, som er et moderselskab i en stor koncern som defineret i direktivets artikel 3, stk. 7, med mere end 500 ansatte i gennemsnit på et konsolideret grundlag i løbet af regnskabsåret. På grundlag af klassificeringsforordningens artikel 8, stk. 1, er sådanne virksomheder også underlagt oplysningsforpligtelserne i forbindelse med klassificeringsforordningen.

Klassificeringsforordningens artikel 8, stk. 1, henviser ikke specifikt til nationale foranstaltninger til gennemførelse af direktivet om ikkefinansiel rapportering, som potentielt udvider anvendelsesområdet til at omfatte andre kategorier af mindre virksomheder. Derfor finder rapporteringskravene i klassificeringsforordningens artikel 8, stk. 1, anvendelse på virksomheder, der er direkte omfattet af anvendelsesområdet for direktivet om ikkefinansiel rapportering. De finder ikke anvendelse på de virksomheder, der kun er omfattet af national lovgivning til gennemførelse af direktivet om ikkefinansiel rapportering. I henhold til den delegerede retsakt om oplysningsforpligtelser kan virksomheder, der kun er omfattet af national lovgivning til gennemførelse af direktivet om ikkefinansiel rapportering, dog frivilligt rapportere om deres overensstemmelse med klassificeringssystemet.

2. Hvordan defineres en »økonomisk aktivitet« i den delegerede retsakt om oplysningsforpligtelser?

Klassificeringsforordningen fastsætter en klassificering af miljømæssigt bæredygtige økonomiske aktiviteter. Denne klassifikation er i vid udstrækning baseret på nomenklaturen for økonomiske aktiviteter (NACE), den statistiske nomenklatur for økonomiske aktiviteter i EU.

En økonomisk aktivitet finder sted, når ressourcer såsom kapital, varer, arbejdskraft, fremstillingsteknikker eller mellemprodukter kombineres for at producere specifikke varer eller tjenesteydelser. Den er kendetegnet ved input af ressourcer, en produktionsproces og et output af produkter (varer eller tjenester).

Forordning (EU) 2021/2139 (»den delegerede retsakt om klima«) (5) beskriver og fastsætter kriterier på et højt niveau. Den henviser ikke kun til en bestemt økonomisk aktivitet, men snarere til kategorier af økonomiske aktiviteter. Den fastsætter f.eks. kriterier for den generelle kategori »fremstilling af cement« snarere end for en bestemt operatørs fremstilling af cement på et bestemt anlæg.

Henvisningen til NACE-sektorer i den delegerede retsakt om klima er kun vejledende og ikke nødvendigvis udtømmende. En økonomisk aktivitet kan derfor matche beskrivelsen af en aktivitet og de tekniske screeningskriterier, der er fastsat i den delegerede retsakt om klima (bilag I og II), selv om virksomhedens NACE-sektor ikke er opført i det relevante afsnit i den delegerede retsakt om klima.

3. Hvad er en økonomisk aktivitet, der er omfattet af klassificeringssystemet?

I artikel 1, stk. 5, i den delegerede retsakt om oplysningsforpligtelser defineres en økonomisk aktivitet, der er omfattet af klassificeringssystemet, som en aktivitet som beskrevet i de delegerede retsakter, der er vedtaget i henhold til artikel 10, stk. 3, artikel 11, stk. 3, artikel 12, stk. 2, artikel 13, stk. 2, artikel 14, stk. 2, og artikel 15, stk. 2, i klassificeringsforordningen. For den rapporteringsperiode, der slutter i 2022 (og for aktiviteter, der gennemføres i 2021), svarer denne definition til de økonomiske aktiviteter, der er beskrevet i den delegerede retsakt om klima som vedtaget den 4. juni 2021.

Mere specifikt er en økonomisk aktivitet i henhold til artikel 1, stk. 5, i den delegerede retsakt om oplysningsforpligtelser omfattet af klassificeringssystemet, uanset om den opfylder alle de tekniske screeningskriterier, der er fastsat i den delegerede retsakt om klima (og enhver fremtidig delegeret retsakt). Det forhold, at en økonomisk aktivitet er omfattet af klassificeringssystemet, giver derfor ingen indikation af den pågældende aktivitets miljømæssige resultater og bæredygtighed.

Hvis en virksomhed genererer omsætning eller investerer i kapitaludgifter (CapEx) eller driftsudgifter (OpEx) svarende til en økonomisk aktivitet, der er beskrevet i den delegerede retsakt om klima, vil den i princippet blive betragtet som værende omfattet af klassificeringssystemet. Hvis en aktivitet derimod endnu ikke er omfattet af den delegerede retsakt, bør den ikke betragtes som værende omfattet. Desuden er klassificeringssystemet en dynamisk ramme, der bør udvide omfanget af aktiviteter over tid, navnlig ved at medtage andre miljømål, hvilket vil udvide omfanget af de økonomiske aktiviteter, der er omfattet af klassificeringssystemet.

I praksis er identifikation af økonomiske aktiviteter, der er omfattet af klassificeringssystemet, det første skridt i retning af at vurdere, om økonomiske aktiviteter er i overensstemmelse med de tekniske screeningskriterier i klassificeringssystemet. Aktiviteter, der er omfattet af klassificeringssystemet, udgør referencerammen for aktiviteter, der har potentiale til at være i overensstemmelse med de tekniske screeningskriterier, herunder økonomiske omstillingsaktiviteter og mulighedsskabende økonomiske aktiviteter.

Som et generelt princip bør rapportering i overensstemmelse med artikel 10 i den delegerede retsakt om oplysningsforpligtelser hjælpe virksomhederne med at forberede deres fremtidige oplysninger om overensstemmelse (6).

Endelig skelner klassificeringsforordningen, den delegerede retsakt om klima og den delegerede retsakt om oplysningsforpligtelser ikke mellem centrale og ikkecentrale økonomiske eller forretningsmæssige aktiviteter. Virksomhederne bør derfor rapportere om alle deres økonomiske aktiviteter i overensstemmelse med definitionen i artikel 1, stk. 5, i den delegerede retsakt om oplysningsforpligtelser som forklaret ovenfor.

Tidsplanen for fremlæggelse af oplysninger om økonomiske aktiviteter, der er omfattet af og i overensstemmelse med klassificeringssystemet, er nærmere beskrevet i spørgsmål 2 i de ofte stillede spørgsmål, der blev offentliggjort den 20. december 2021 (på engelsk).

4. Hvad er »mulighedsskabende« økonomiske aktiviteter og »økonomiske omstillingsaktiviteter« i forbindelse med indberetning af økonomiske aktiviteter, der er omfattet af klassificeringssystemet?

Klassificeringsforordningens artikel 16 og artikel 10, stk. 2, definerer mulighedsskabende aktiviteter og omstillingsaktiviteter (7). Omstillingsaktiviteter er dem, for hvilke der ikke findes noget lavemissionsalternativ, og som har et drivhusgasemissionsniveau, der svarer til de bedste resultater i sektoren eller industrien, og som opfylder følgende to betingelser: i) De er ikke er til hinder for udvikling og anvendelse af lavemissionsalternativer, og ii) de fører ikke til en fastlåsning af kulstofintensive aktiver under hensyntagen til disse aktivers økonomiske levetid. På den anden side er mulighedsskabende aktiviteter dem, der direkte sætter andre i stand til at yde et væsentligt bidrag til et miljømål.

For så vidt angår rapportering om økonomiske aktiviteter, der er omfattet af klassificeringssystemet, i henhold til artikel 10 i den delegerede retsakt om oplysningsforpligtelser, bør økonomiske aktiviteter, der defineres som mulighedsskabende aktiviteter eller omstillingsaktiviteter, ikke behandles anderledes end andre aktiviteter. Hvis de er omfattet af den pågældende beskrivelse, bør de betragtes som værende omfattet.

Det skal dog bemærkes, at en økonomisk aktivitet kun er en omstillingsaktivitet eller en mulighedsskabende aktivitet i henhold til EU-klassificeringssystemet, hvis den opfylder de tekniske screeningskriterier i det respektive afsnit i bilag I og II til den delegerede retsakt om klima. Derfor, og navnlig for det eller de første år, hvor der rapporteres i henhold til artikel 10 i den delegerede retsakt om oplysningsforpligtelser, kan disse aktiviteter kun anses for at være omfattet som omstillingsaktiviteter eller omfattet som mulighedsskabende aktiviteter og rapporteres, dvs. markeres som sådanne, på frivillig basis. Dette adskiller sig ikke fra rapportering for andre aktiviteter, hvor det at være omfattet af klassificeringssystemet ikke siger noget om aktivitetens miljøpræstationer.

5. Hvordan udpeger og indberetter man tilpasningsrelaterede økonomiske aktiviteter, der er omfattet af klassificeringssystemet?

Bilag II til den delegerede retsakt om klima indeholder to forskellige typer aktiviteter, der kan yde et væsentligt bidrag til tilpasning til klimaændringer:

— tilpasningsaktiviteter, dvs. aktiviteter, herunder tilpasningsløsninger i overensstemmelse med klassificeringsforordningens artikel 11, stk. 1, litra a) (8)

— mulighedsskabende økonomiske aktiviteter, dvs. aktiviteter, der tilvejebringer tilpasningsløsninger i overensstemmelse med klassificeringsforordningens artikel 11, stk. 1, litra b) (9).

Indberetningskravene varierer afhængigt af, om den økonomiske aktivitet er markeret som en mulighedsskabende aktivitet eller en tilpasningsaktivitet i bilag II til den delegerede retsakt om klima. For førstnævnte kategori (mulighedsskabende aktiviteter) kan omsætning og de tilhørende CapEx og OpEx betragtes som aktiviteter, der er omfattet af klassificeringssystemet (10).

For sidstnævnte kategori (tilpasningsaktiviteter) skal den rapporterende enhed påvise, at der er foretaget en klimarisiko- og sårbarhedsvurdering, og at der er udarbejdet en udgiftsplan for at gennemføre tilpasningsløsninger, der reducerer aktivitetens væsentligste fysiske klimarisici, jf. tillæg A til bilag II. Kun hvis disse krav er opfyldt, kan den rapporterende enhed medregne CapEx og OpEx for tilpasningsaktiviteten med henblik på klassificeringssystemet.

Det er vigtigt her at bemærke, at den omsætning, der hidrører fra produkter og tjenester, der er forbundet med en tilpasset aktivitet, ikke kan medregnes som værende omfattet af klassificeringssystemet. Dette skyldes, at når en aktivitets væsentlige bidrag til tilpasning til klimaændringer har fundet sted (dvs. når aktiviteten er gjort modstandsdygtig over for klimaændringer), bør den omsætning, der kan tilskrives den pågældende aktivitet, ikke medregnes. Bemærk, at den tilpassede aktivitet kan give miljøfordele eller ej.

6. Hvordan bør NACE-koder anvendes til at identificere aktiviteter, der er omfattet af klassificeringssystemet, i forbindelse med indberetning?

NACE er et klassificeringssystem for produkter og økonomiske aktiviteter. NACE-koder udgør en ramme for indsamling og fremlæggelse af en lang række statistikker på økonomiske områder baseret på økonomisk aktivitet.

NACE anvender fire niveauer. Den nationale gennemførelse af NACE-koder omfatter undertiden mere end fire niveauer, men de første fire niveauer er de samme for alle medlemsstater.

Alle beskrivelser af økonomiske aktiviteter i bilag I og II til den delegerede retsakt om klima fastsætter, at de økonomiske aktiviteter i den pågældende kategori kan svare til en eller flere specifikke NACE-koder.

Endvidere præciseres det i betragtning 6 til den delegerede retsakt om klima, at henvisningerne til NACE-koder bør fortolkes som vejledende. Vurderingen af, om en økonomisk aktivitet er omfattet af klassificeringssystemet, bør foretages i lyset af den specifikke beskrivelse af aktiviteten i bilagene til den delegerede retsakt om klima.

Mere specifikt bør NACE-koder hjælpe brugerne med at navigere gennem klassificeringssystemet, navnlig de brugere, der allerede arbejder med NACE-koder. NACE-koder kan bidrage til at identificere aktiviteter, der er omfattet af klassificeringssystemet (ikke aktiviteter, der er i overensstemmelse med klassificeringssystemet). Det er imidlertid kun den specifikke aktivitetsbeskrivelse i den delegerede retsakt om klima, der fastsætter det nøjagtige omfang af de aktiviteter, der er omfattet af retsakten.

I praksis betyder dette:

— hvis en NACE-kode er bredere end aktivitetsbeskrivelsen, har beskrivelsen forrang for NACE-koden

— hvis en økonomisk aktivitet ikke har en NACE-kode, men opfylder aktivitetsbeskrivelsen, kan den betragtes som omfattet af klassificeringssystemet

— hvis en aktivitetsbeskrivelse ikke fuldt ud svarer til virksomhedens aktiviteter, kan det være nødvendigt at opdele virksomhedens aktiviteter, så de respektive dele kan falde ind under aktivitetsbeskrivelsen eller under flere aktiviteter, der beskrives særskilt

— hvis NACE-koden for en økonomisk aktivitet ikke er nævnt i den delegerede retsakt om klima, men den økonomiske aktivitet svarer til beskrivelsen af aktiviteten, kan den betragtes som omfattet af klassificeringssystemet.

7. Kan virksomheder rapportere frivillige oplysninger i forbindelse med indberetning af økonomiske aktiviteter, der er omfattet af klassificeringssystemet?

Som hovedregel er den delegerede retsakt om oplysningsforpligtelser ikke til hinder for frivillig offentliggørelse af oplysninger om virksomheders aktiviteter. Tværtimod opfordres alle virksomheder, der er omfattet af rapporteringsforpligtelsen, til frivilligt at rapportere alle relevante yderligere oplysninger, hvis de mener, at dette er relevant for investorer for at få en bedre forståelse af, hvordan enheden er omfattet af klassificeringssystemet.

Ikke desto mindre og som et generelt princip for alle virksomheder er frivillige oplysninger ikke en del af de obligatoriske oplysninger i henhold til klassificeringsforordningens artikel 8, og enhederne bør altid forklare begrundelserne for at offentliggøre sådanne oplysninger.

Desuden bør frivillige oplysninger ikke være i modstrid med eller give et forkert billede af obligatoriske oplysninger i henhold til den delegerede retsakt om oplysningsforpligtelser. Frivillige oplysninger bør heller ikke være mere fremtrædende end obligatoriske oplysninger. Hvis en virksomhed fremlægger oplysninger frivilligt, bør den tilføje nærmere oplysninger om (11):

— grundlaget for denne oplysning

— de metoder, der er anvendt til udarbejdelsen heraf

— en klar redegørelse for, hvordan den adskiller sig fra obligatorisk rapportering.

Briefingen (12) fra platformen for bæredygtig finansiering giver yderligere rådgivning om bedste praksis for frivillig rapportering og frivillig anvendelse af skabelonerne for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

IKKEFINANSIELLE VIRKSOMHEDER

8. I hvor høj grad skal virksomhederne vurdere og rapportere om aktiviteter, der er omfattet af klassificeringssystemet, i deres værdikæde, både i tidligere og efterfølgende led?

Generelt indebærer indberetning af aktiviteter, der er omfattet af klassificeringssystemet, ikke en vurdering af en virksomheds værdikæde, da beskrivelserne af aktiviteterne i den delegerede retsakt om klima i de fleste tilfælde ikke indeholder henvisninger til værdikæden. Virksomhederne forventes heller ikke at vurdere deres leverandørers bæredygtighed konkret i forbindelse med denne rapportering.

Klassificeringssystemet fastsætter kriterier pr. sektor og aktivitet, ikke pr. produktlinje eller virksomhed. Virksomheder, der genererer indtægter i flere sektorer inden for værdikæden for et produkt, skal offentliggøre de forskellige processer og led i værdikæden på tværs af disse sektorer og aktiviteter. Dette gælder for aktiviteter, der udføres af den rapporterende enhed og ikke af dens leverandører. Erhvervsdrivende, der er aktive i flere sektorer i hele værdikæden for et produkt eller en teknologi, men som kun genererer indtægter fra dette produkt under én aktivitet, må kun offentliggøre oplysninger under den specifikke indtægtsskabende aktivitet.

Ved indberetning af omsætning er aktiver og processer i en aktivitets værdikæde kun omfattet, hvis de udtrykkeligt er medtaget i aktivitetsbeskrivelsen. Hvis beskrivelsen f.eks. kun vedrører fremstilling af slutprodukter, er mellemliggende aktiviteter i værdikæden ikke automatisk omfattet. Derfor er fremstilling af specifikke bil- og køretøjskomponenter ikke automatisk omfattet af »Fremstilling af lavemissionsteknologier til transport«. Set fra en leverandørs synspunkt betyder dette, at aktiviteten i en virksomhed, der er leverandør til en aktivitet, der er omfattet af klassificeringssystemet, pr. definition ikke er omfattet af klassificeringssystemet, og at fremstilling af specifikke komponenter til biler som standard ikke er omfattet under aktiviteten »Fremstilling af lavemissionsteknologier til transport«. Dette skyldes, at EU-klassificeringssystemet ikke anvender en generel tilgang til aktiviteter i tidligere led. I stedet fastsættes der specifikke kriterier for hver af de omfattede aktiviteter, herunder de relevante kriterier om »ikke at gøre væsentlig skade«.

Visse nøglekomponenter, der er beskrevet i særskilte afsnit, f.eks. batterier eller brint (i afsnit 3.2 og 3.4), er dog omfattet. Endvidere kan fremstilling af komponenter være omfattet af afsnittet »Fremstilling af andre lavemissionsteknologier« (afsnit 3.6 i bilag I til den delegerede retsakt om klima), hvis de ikke er omfattet af andre afsnit, og hvis de opfylder aktivitetsbeskrivelsen. Da aktivitetsbeskrivelsen i afsnit 3.6 er meget bred, bør NACE-koderne C22, C25, C26, C27 og C28 betragtes som støtte til omfanget af denne aktivitet. NACE-koder for denne aktivitet omfatter navnlig dæk og halvledere, hvis disse produkter opfylder aktivitetsbeskrivelsen (se også spørgsmål 19). Minedrift ville derimod ikke være omfattet af beskrivelsen.

Med henblik på rapportering af CapEx og OpEx er alle køb af aktiver og processer eller tjenesteydelser, der er nødvendige for at udføre en bestemt aktivitet, der er omfattet af klassificeringssystemet, også omfattet. De komponenter, som bilfabrikanterne køber til fremstilling af lavemissionsbiler, er omfattet. I forbindelse med indberetning af aktiviteter, der er omfattet af klassificeringssystemet, behøver bil- eller køretøjsfabrikanterne ikke at screene deres leverandører og individuelle indkøb. De skal kun afgøre, om deres egen fremstillingsproces er en omfattet økonomisk aktivitet. Hvis virksomhedens egen aktivitet anses for at være omfattet af klassificeringssystemet, anses CapEx for investeringer i væsentlige aktiver eller komponenter, der svarer til den pågældende aktivitet, for at være omfattet af klassificeringssystemet. Et andet eksempel er indkøb af software, der er nødvendig for at udvikle eller anvende IKT-løsninger til modvirkning af klimaændringer, hvis disse løsninger er omfattet af aktivitet 8.2.

Set fra kundens synspunkt er indkøb af produktion fra aktiviteter, der er omfattet af klassificeringssystemet, pr. definition ikke omfattet af klassificeringssystemet. F.eks. er køb af vedvarende energi pr. definition ikke omfattet af klassificeringssystemet (13). Køb af produktion, der er omfattet af klassificeringssystemet, er kun omfattet, når det kan rapporteres som en af de forskellige typer CapEx eller OpEx, der er beskrevet i bilag I til den delegerede retsakt om oplysningsforpligtelser, navnlig f.eks. installation af solpaneler på bygninger, der er omfattet af kategori c) i CapEx, jf. afsnit 1.1.2.2 i bilag I til den delegerede retsakt om oplysningsforpligtelser (se også spørgsmål 11).

9. Hvordan bestemmes det, hvilke aktiviteter er omfattet af klassificeringssystemet, og hvor aktivitetsbeskrivelser indeholder kvalifikatorer såsom »lavemissions-« og »klimarelaterede risici«?

Aktivitetsbeskrivelserne i den delegerede retsakt om klima tjener som referencepunkt for at bestemme, hvilke aktiviteter der er omfattet af klassificeringssystemet. Nogle beskrivelser indeholder imidlertid »kvalifikatorer«, som kan forstås på en subjektiv måde, f.eks. »lavemissions-«, hvilket i nogle tilfælde kan betyde, at aktiviteten ikke er omfattet af klassificeringssystemet.

Om en aktivitet er omfattet afhænger ikke af overholdelsen af de tekniske screeningskriterier, men vurderes udelukkende på grundlag af beskrivelsen af aktiviteten. Kvalifikatorer, såsom »lavemissionskøretøjer« eller »lavemissionsfartøjer« med henblik på afsnit 3.3 i bilag I til den delegerede retsakt om klima (»Fremstilling af lavemissionsteknologier til transport«), som ikke er defineret på en klar måde, bør kun tages i betragtning ved afgørelsen af, om de tekniske screeningskriterier er opfyldt, og de er derfor ikke relevante for denne rapportering. En bilfabrikant vil f.eks. kunne rapportere alle sine bilfremstillingsaktiviteter, herunder biler med forbrændingsmotorer, som værende omfattet.

På den anden side peger beskrivelsen af aktiviteten »Fremstilling af andre lavemissionsteknologier« (afsnit 3.6) på aktivitetens formål. Aktiviteten omfatter fremstilling af teknologier, der »sigter mod betydelige reduktioner af drivhusgasemissioner i andre sektorer af økonomien«. For at en aktivitet eller et produkt kan komme i betragtning til modvirkning af klimaændringer i denne kategori, skal aktiviteten eller produktet have til formål at muliggøre en væsentlig reduktion af drivhusgasemissioner i en anden økonomisk sektor. Det betyder, at hvis en teknologi er den bedste i den pågældende sektor, men ikke sigter mod betydelige emissionsreduktioner i en anden sektor, vil den ikke være omfattet af klassificeringssystemet. F.eks. ville en meget energieffektiv fremstillingsproces for en skrue, som ikke har til formål at føre til emissionsreduktion i en anden sektor, ikke være omfattet.

På samme måde henviser aktivitet 10.1 i bilag II til den delegerede retsakt om klima (»Skadesforsikring: forsikring af klimarelaterede risici«) til »klimarelaterede risici«. Disse er fastsat i tillæg A til bilag II til den delegerede retsakt om klima (»Klassificering af klimarelaterede farer«). Forsikringsselskaber kan kun medregne en branche som omfattet af klassificeringssystemet, hvis den omfatter en police med vilkår vedrørende behandling af klimarelaterede risici.

10. Bør virksomhederne indberette økonomiske aktiviteter, der er omfattet af klassificeringssystemet, efter miljømål?

Aktiviteter, der bidrager til både modvirkning af klimaændringer og tilpasning til klimaændringer som defineret i den delegerede retsakt om klima, er omfattet af anvendelsesområdet for det eller de første rapporteringsår.

Artikel 10, stk. 2 og 3, i den delegerede retsakt om oplysningsforpligtelser kræver ikke anvendelse af skemaerne i bilagene til indberetning af omfattede aktiviteter. De kræver heller ikke udtrykkeligt en sondring mellem miljømål for modvirkning og tilpasning i det eller de første rapporteringsår.

Det anbefales dog, at virksomhederne frivilligt anvender skemaerne i bilagene til den delegerede retsakt om oplysningsforpligtelser, som kræver en opdeling af miljømål for indberetning af overensstemmelse.

Dette er begrundet i det forhold, at virksomheder, når de rapporterer om deres nøgleresultatindikatorer (KPI'er) om overensstemmelse med klassificeringssystemet i henhold til den delegerede retsakt om oplysningsforpligtelser, vil være forpligtet til at opdele deres økonomiske aktiviteter på grundlag af deres bidrag på tværs af miljømål som angivet i tabellerne i bilagene til den delegerede retsakt om oplysningsforpligtelser. Dette vil gøre det lettere at sammenligne indberetning af økonomiske aktiviteter, der er omfattet af klassificeringssystemet, og indberetning af overensstemmelse med klassificeringssystemet. Det vil også gøre rapporteringen mere ensartet på tværs af virksomhedernes første år med indberetning af økonomiske aktiviteter, der er omfattet af klassificeringssystemet, med henblik på at udarbejde deres indberetning af overensstemmelse med klassificeringssystemet på frivillig basis.

For de omfattede aktiviteter overlapper anvendelsesområdet for modvirkning af og tilpasning til klimaændringer stort set hinanden. Med hensyn til rapportering af KPI'er for overensstemmelse bør det dog bemærkes, at der er nogle vigtige forskelle mellem de to bilag til den delegerede retsakt om klima, der tager højde for de særlige forhold, der gør sig gældende for hvert mål. Disse forskelle er beskrevet i punkterne nedenfor.

— Visse aktiviteter er kun medtaget i forbindelse med modvirkning af klimaændringer (bilag I) og ikke i forbindelse med tilpasning til klimaændringer (bilag II), navnlig: — »Datadrevne løsninger til reduktion af drivhusgasemissioner« (afsnit 8.2) — »Forskning, udvikling og innovation inden for direkte luftopsamling af CO2« (afsnit 9.2) — »Liberale tjenesteydelser i forbindelse med bygningers energimæssige ydeevne« (afsnit 9.3).

— Visse aktiviteter er kun medtaget i forbindelse med tilpasning til klimaændringer (bilag I) og ikke i forbindelse med modvirkning af klimaændringer (bilag II), navnlig: — »Computerprogrammering, konsulentbistand vedrørende informationsteknologi og lignende aktiviteter« (afsnit 8.2) — »Radio- og tv-virksomhed« (afsnit 8.3) — »Ingeniørvirksomhed og lignende teknisk rådgivning rettet mod tilpasning til klimaændringer« (afsnit 9.1)".

— Desuden er aktiviteter på tværs af følgende sektorer kun omfattet med henblik på tilpasning til klimaændringer: — forsikring — uddannelse — sundhedsvæsen — sociale foranstaltninger — kultur, forlystelser og sport.

— Visse aktiviteter er medtaget i begge bilag til den delegerede retsakt om klima, men deres navne og beskrivelser er forskellige. Det drejer sig navnlig om vis infrastruktur til transportaktiviteter (afsnit 6.15, 6.16 og 6.17) og visse fremstillingsaktiviteter (f.eks. afsnit 3.2 og 3.4). Navnene på og beskrivelserne af disse aktiviteter var skræddersyet til de særlige forhold, der gør sig gældende for de respektive mål.

— Endelig er der blevet påpeget visse uoverensstemmelser i titlerne på og beskrivelserne af aktiviteterne i bilag I og II. For eksempel mangler ordene »lette« og »leje« i henholdsvis titlen og beskrivelsen af aktivitet 6.5 »Transport med motorcykler, personbiler og erhvervskøretøjer« i bilag II. Sådanne uoverensstemmelser bør meddeles Kommissionen, så de kan rettes.

Briefingen (14) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

11. Hvordan defineres omsætning, CapEx og OpEx i forbindelse med indberetning af økonomiske aktiviteter, der er omfattet af klassificeringssystemet?

I den delegerede retsakt om oplysningsforpligtelser fastsættes definitionerne af nøgleresultatindikatorer (KPI'er) for Omsætning, CapEx og OpEx) i henholdsvis afsnit 1.1.1, 1.1.2 og 1.1.3 i bilag I.

Ikkefinansielle virksomheder bør offentliggøre den del af deres nettoomsætning (som defineret i afsnit 1.1.1 i bilag I til den delegerede retsakt om oplysningsforpligtelser), der svarer til deres økonomiske aktiviteter, der er omfattet af klassificeringssystemet.

For så vidt angår oplysninger om CapEx, der er omfattet af klassificeringssystemet, fokuserer rapporteringen i overensstemmelse med afsnit 1.1.3.2 i bilag I til den delegerede retsakt om oplysningsforpligtelser på de tre kategorier af CapEx:

a) CapEx, der er forbundet med aktiver eller processer, som har tilknytning til økonomiske aktiviteter, der er i overensstemmelse med klassificeringssystemet.

b) CapEx, der indgår i en plan for at udvide økonomiske aktiviteter, der er i overensstemmelse med klassificeringssystemet, eller gøre det muligt at bringe økonomiske aktiviteter, der er omfattet af klassificeringssystemet, i overensstemmelse med klassificeringssystemet.

c) CapEx, der er nævnt i kategori c) i afsnit 1.1.2.2 i bilag I til den delegerede retsakt om oplysningsforpligtelser, og som er forbundet med indkøb af produktion fra økonomiske aktiviteter, der er i overensstemmelse med klassificeringssystemet, og individuelle foranstaltninger, der giver mulighed for, at målaktiviteterne kan blive lavemissionsaktiviteter eller føre til reduktioner af drivhusgasemissioner, navnlig aktiviteter, der er opført i afsnit 7.3 til 7.6 i bilag I til den delegerede retsakt om klima, samt andre økonomiske aktiviteter, der er opført i de delegerede retsakter, der er vedtaget i henhold til artikel 10, stk. 3, artikel 11, stk. 3, artikel 12, stk. 2, artikel 13, stk. 2, artikel 14, stk. 2, og artikel 15, stk. 2, i klassificeringsforordningen.

De foranstaltninger, der svarer til kategori c), skal gennemføres og være driftsklare inden for 18 måneder.

For CapEx-kategori c) fokuserer vurderingen på produktion og individuelle foranstaltninger. Den fokuserer ikke på den økonomiske aktivitet, i forbindelse med hvilken udgifterne er afholdt. Enhederne skal vurdere, om udgifterne kan betragtes som:

— indkøb af produktion fra en aktivitet, der er omfattet af klassificeringssystemet

— en individuel foranstaltning til forbedring af energieffektiviteten, der indgår i klassificeringssystemet.

Med andre ord skal sådan produktion og sådanne foranstaltninger være opført i den delegerede retsakt om klima. Udgifter til aktiver eller processer, som kan være nyttige for at gøre det muligt for den pågældende aktivitet at blive en lavemissionsaktivitet, men som ikke er aktiviteter, der er opført i den delegerede retsakt om klima, falder ikke ind under kategori c).

For en målaktivitet, der ikke er omfattet, f.eks. en restaurant, der køber og installerer solcellepaneler, kan sådanne udgifter falde ind under kategori c). For renovering af bygninger omfatter kategori c) kun foranstaltninger, der svarer til de aktiviteter, der er anført i den delegerede retsakt om klima (f.eks. visse energieffektive vinduer).

Indberetning af OpEx for det eller de første år af gennemførelsen af den delegerede retsakt om oplysningsforpligtelser skal følge samme tilgang. Rapporteringen om de tre kategorier, der er nævnt i afsnit 1.1.3.2, bør fokusere på, om de økonomiske aktiviteter, som disse udgifter svarer til, er omfattet. Derfor er de tre kategorier a), b) og c), der er nævnt i afsnit 1.1.2.2 og 1.1.3.2 vedrørende tælleren i henholdsvis CapEx og OpEx, relevante for denne rapportering i det eller de første år af gennemførelsen af den delegerede retsakt om oplysningsforpligtelser.

Med hensyn til kategori b) vil enhver CapEx vedrørende omfattede aktiviteter, der blev foretaget i 2021 (og rapporteret i oplysningerne for 2022), f.eks. tælle som værende omfattet i rapporten for 2022. Dette gælder, uanset om investeringen i henhold til CapEx-planen vil opfylde de tekniske screeningskriterier, der er fastsat i den delegerede retsakt om klima, når den udløber.

På samme måde vil OpEx-kategori b) om omfattede aktiviteter, der blev gennemført i 2021 (og indberettet i oplysninger for 2022), tælle som værende omfattet i rapporten for 2022. Dette gælder, uanset om den tilsvarende økonomiske aktivitet opfylder de tekniske screeningskriterier. Dette skyldes, at enheder ikke behøver at rapportere om, hvorvidt deres økonomiske aktiviteter er i overensstemmelse med klassificeringssystemet, i det første rapporteringsår.

Briefingen (15) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

12. Hvad er anvendelsesområdet for »andre direkte udgifter« i bilag I til den delegerede retsakt om oplysningsforpligtelser?

I afsnit 1.1.3.1 (»Nævner«) i bilag I til den delegerede retsakt om oplysningsforpligtelser fastsættes det, at nævneren i KPI'en for indberetning af økonomiske aktiviteter, der er i overensstemmelse med klassificeringssystemet, »omfatter direkte ikkekapitaliserede omkostninger, der vedrører forskning og udvikling, foranstaltninger til renovering af bygninger, kortfristede leasingkontrakter, vedligehold og reparation, og eventuelle andre direkte udgifter, som vedrører den daglige vedligeholdelse af materielle anlægsaktiver, som varetages af den virksomhed eller de tredjeparter, som har fået overdraget aktiviteterne, og som er nødvendige for at sikre sådanne aktivers fortsatte og effektive funktion«.

OpEx-kategorien er i denne forstand tæt forbundet med vedligeholdelses- og reparationsomkostninger, som allerede udtrykkeligt er nævnt i definitionen af OpEx i afsnit 1.1.3.1 i bilag I.

I praksis betyder dette, at nævneren i den OpEx-baserede KPI for indberetning af aktiviteter, der er i overensstemmelse med klassificeringssystemet, omfatter/udelukker de udgifter, der er anført i nedenstående tabel.

Omfattet Udelukket (16) — Vedligeholdelsesmateriale — Udgifter til medarbejders reparation af en maskine — Udgifter til medarbejders rengøring af en fabrik — IT til vedligeholdelse — Generalomkostninger — Råmaterialer — Udgifter til medarbejders reparation af en maskine — Udgifter til styring af forsknings- og udviklingsprojekter — Elektricitet, væsker eller reagenser, der er nødvendige til materielle anlægsaktiver

Briefingen (17) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

13. Hvordan behandler virksomheder negative indtægter i forbindelse med indberetning af økonomiske aktiviteter, der er omfattet af klassificeringssystemet?

Den delegerede retsakt om oplysningsforpligtelser præciserer ikke, hvordan negative indtægter skal behandles i forbindelse med indberetning af omfattede aktiviteter.

Negative indtægter kan behandles som en værdi på 0 % med henblik på denne rapportering. Virksomhederne kan dog rapportere den negative værdi udtrykt i pengebeløb.

Hvis virksomheden har negative indtægter inden for én aktivitet, kan nævneren være den absolutte værdi af den positive omsætning fra de resterende aktiviteter. Dette kan bruges til at beregne andelen af aktiviteter, der er omfattet af klassificeringssystemet. Se eksemplet i tabel 2.

Tabel 2

Eksempel på indberetning af omsætning, der er omfattet af klassificeringssystemet, hvis der er negative indtægter

Aktivitet Eksempel: absolut omsætning Eksempel: andel af omsætning Aktivitet A 50 mio. EUR 33 % Aktivitet B 100 mio. EUR 67 % Aktivitet C -50 mio. EUR 0 %

14. Bør virksomhederne undgå dobbeltrapportering af aktiviteter, der er omfattet af klassificeringssystemet?

I henhold til artikel 10, stk. 2, i den delegerede retsakt om oplysningsforpligtelser skal virksomheder anvende afsnit 1.2 i bilag I til at rapportere om oplysninger om økonomiske aktiviteter, der er omfattet af klassificeringssystemet, da de vedrører rapportering af kvalitative oplysninger. I bilag I, afsnit 1.2.2.1, litra c), anføres det udtrykkeligt, at virksomhederne bør redegøre for, hvordan de har undgået dobbelttælling i overførslen til tælleren af omsætning, CapEx- og OpEx-baserede KPI'er, der er i overensstemmelse med klassificeringssystemet, på tværs af økonomiske aktiviteter. Formålet med dette krav er at sikre pålidelighed og konsekvens i rapporteringen af de tre KPI'er.

Det foreslås, at virksomhederne i forbindelse med deres indberetning af økonomiske aktiviteter, der er omfattet af klassificeringssystemet, anvender en tilgang, der svarer til tilgangen i bilag I, afsnit 1.2.2.1. Virksomhederne skal redegøre for, hvordan de har undgået dobbelttælling af de relevante omsætnings- og udgiftsbeløb i deres indberetning af de økonomiske aktiviteter.

15. Skal en enhed indberette omsætning, der er omfattet af klassificeringssystemet, når den økonomiske aktivitet ikke er blevet udført af virksomheden selv, men af en underleverandør?

I bilag I, afsnit 1.1.1, præciseres det, at den indberettede omsætning af aktiviteter, der er i overensstemmelse med klassificeringssystemet, skal omfatte de indtægter, som er anerkendt i henhold til den internationale regnskabsstandard (IAS) 1, stk. 82, litra a), som vedtaget ved Kommissionens forordning (EF) nr. 1126/2008 (18).

I forbindelse med indberetning af økonomiske aktiviteter, der er omfattet af klassificeringssystemet, opfordres enheder, der indberetter i henhold til International Financial Reporting Standards (IFRS), i overensstemmelse med artikel 10 i den delegerede retsakt om oplysningsforpligtelser til at anvende de indtægter, der er bogført i deres regnskaber i overensstemmelse med IFRS, til at offentliggøre deres omsætning i forbindelse med omfattede aktiviteter.

En enhed bør først fastlægge den underliggende økonomiske aktivitet i overensstemmelse med bilag I til den delegerede retsakt om klima for at vurdere, hvordan den skal indberette omsætning fra aktiviteter, der er omfattet af klassificeringssystemet, selv om varerne eller tjenesteydelserne er blevet leveret af en underleverandør. Dette er i overensstemmelse med IFRS-reglerne. Derefter bør enheden afgøre, om den kontrollerer den økonomiske aktivitet, der leveres af en underleverandør. »Kontrol« betyder i denne forbindelse, om enheden kontrollerer de omstændigheder, hvorunder underleverandøren arbejder.

Briefingen (19) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

16. Hvordan skal en ikkefinansiel virksomhed indberette produkter og tjenesteydelser, der både forbruges internt og sælges eksternt?

I bilag I til den delegerede retsakt om oplysningsforpligtelser præciseres det, at virksomheder skal anvende de samme regnskabsprincipper, som gælder for udarbejdelsen af deres konsoliderede årsregnskaber, til at beregne deres omsætning, der er i overensstemmelse med klassificeringssystemet. Dette er for at sikre sammenlignelighed med den omsætning, der præsenteres i virksomhedens koncernregnskab. Når der udarbejdes en ikkefinansiel redegørelse på konsolideret grundlag, vil regnskabsprincipperne for konsolidering således udelukke salg mellem virksomheder og omsætning fra eget forbrug.

I afsnit 1.2.3 i bilag I til den delegerede retsakt om oplysningsforpligtelser fastsættes det imidlertid, at ikkefinansielle virksomheder skal forelægge »oplysninger om de beløb, der er forbundet med aktiviteter, der er i overensstemmelse med klassificeringssystemet, i forbindelse med ikkefinansielle virksomheders eget interne forbrug«.

Som følge heraf bør en enhed i forbindelse med indberetningen af omfattede aktiviteter kun medtage omsætningen fra eksternt salg i sin tæller. Omsætning fra »internt salg« kan offentliggøres frivilligt, uafhængigt af den obligatoriske offentliggørelse i henhold til den delegerede retsakt om oplysningsforpligtelser (20).

Briefingen (21) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

17. Hvordan behandler ikkefinansielle virksomheder immaterielle aktiver i forbindelse med indberetning af økonomiske aktiviteter, der er omfattet af klassificeringssystemet?

I den delegerede retsakt om oplysningsforpligtelser henvises der til immaterielle aktiver i forbindelse med indberetning af økonomiske aktiviteter, der er i overensstemmelse med klassificeringssystemet, i to afsnit:

a) afsnit 1.1.1 vedrørende KPI’er for omsætning

b) afsnit 1.1.2.1 vedrørende nævneren for den CapEx-baserede KPI.

Derfor skal CapEx-rapportering i henhold til artikel 10, stk. 2, i den delegerede retsakt om oplysningsforpligtelser omfatte immaterielle aktiver, der svarer til omfattede økonomiske aktiviteter som defineret i artikel 1, stk. 5, i den delegerede retsakt om oplysningsforpligtelser.

Samme fremgangsmåde bør anvendes i forbindelse med oplysninger om omsætning, der er omfattet af klassificeringssystemet. Det betyder, at nettoomsætning fra immaterielle aktiver bør medregnes, hvis den svarer til omfattede økonomiske aktiviteter i henhold til den delegerede retsakt om oplysningsforpligtelser.

Immaterielle aktiver er ikke omfattet af definitionen af OpEx. Definitionen af nævneren i den OpEx-baserede KPI i afsnit 1.1.3.1 henviser imidlertid til »direkte ikkekapitaliserede omkostninger« (jf. spørgsmål 12). Immaterielle aktiver, der ikke er kapitaliseret i henhold til international regnskabsstandard 38, medregnes derfor ikke som aktiver og henføres derfor til OpEx.

18. Bør ikkefinansielle virksomheder indberette, om deres aktiviteter uden for EU er omfattet af klassificeringssystemet?

Ikkefinansielle virksomheder, der er omfattet af anvendelsesområdet for direktivet om ikkefinansiel rapportering, skal i deres ikkefinansielle rapportering medtage deres økonomiske aktiviteter, uanset om disse finder sted uden for Unionen. Den samme tilgang finder anvendelse på rapporteringsforpligtelsen i henhold til klassificeringsforordningens artikel 8 og den delegerede retsakt om oplysningsforpligtelser (22).

Artikel 10, stk. 2, i den delegerede retsakt om oplysningsforpligtelser fastsætter ikkefinansielle virksomheders rapporteringsforpligtelser for deres første rapporteringsår. Ikkefinansielle virksomheder skal medtage omsætning, CapEx og OpEx i forbindelse med økonomiske aktiviteter uden for EU, der er omfattet af klassificeringssystemet.

Ikkefinansielle virksomheder forventes også at fremlægge oplysninger om vurderingen af økonomiske aktiviteter, der udføres i tredjelande, i de beskrivende oplysninger, der kræves i henhold til bilag I, afsnit 1.2 (Beskrivelse af oplysninger, der ledsager ikkefinansielle virksomheders KPI'er). De oplysninger, der offentliggøres under dette afsnit, vil fokusere på vurderingen af, om økonomiske aktiviteter er omfattet af klassificeringssystemet.

19. Hvordan behandler ikkefinansielle virksomheder omsætningen fra aktiviteter, der er omfattet af klassificeringssystemet, og som er blevet dekonsolideret i løbet af regnskabsåret?

I bilag I, afsnit 1.1.1, præciseres det, at den rapporterede omsætning fra aktiviteter, der er i overensstemmelse med klassificeringssystemet, skal omfatte de indtægter, som er anerkendt i henhold til international regnskabsstandard 1, stk. 82, litra a), som vedtaget ved Kommissionens forordning (EF) nr. 1126/2008.

I forbindelse med indberetning af økonomiske aktiviteter, der er omfattet af klassificeringssystemet, opfordres enheder, der indberetter i henhold til IFRS, i overensstemmelse med artikel 10 i den delegerede retsakt om oplysningsforpligtelser til at anvende de indtægter, der er bogført i deres regnskaber i overensstemmelse med IFRS, til at offentliggøre deres omsætning for de aktiviteter, der er omfattet af klassificeringssystemet.

I henhold til IFRS 10, afsnit 25 og B98, skal et moderselskab, hvis det mister sin bestemmende indflydelse på et datterselskab, fortsat indregne eventuelle indtægter og udgifter, der hidrører fra dette datterselskab og er påløbet frem til tidspunktet for dekonsolidering (dvs. når et datterselskab ikke længere er en del af et moderselskab/en koncern), i sin resultatopgørelse. Alle tilknyttede aktiver og forpligtelser skal dog ikke længere indregnes i opgørelsen af finansiel stilling ved dekonsolidering.

Eksempel: Et datterselskab sælges den 30. juni, og har frem til denne dato haft omsætning, der er omfattet af klassificeringssystemet. Den 31. december vil moderselskabet, der indberetter i henhold til IFRS, derfor ikke længere konsolidere datterselskabets aktiver og passiver som følge af tab af bestemmende indflydelse, der fandt sted den 30. juni. Det vil imidlertid stadig indregne den omsætning, der er omfattet af klassificeringssystemet, og som hidrører fra det tidligere datterselskab frem til den 30. juni, i sin resultatopgørelse. For rapportering i forbindelse med den delegerede retsakt om oplysningsforpligtelser betyder det, at salg, der er omfattet af klassificeringssystemet, også skal indregnes frem til den 30. juni.

FINANSIELLE FORPLIGTELSER

20. Hvad skal finansielle virksomheder indberette, hvis de underliggende enheders oplysninger ikke er offentligt tilgængelige?

Virksomheder, der er omfattet af direktivet om ikkefinansiel rapportering, skal indberette de økonomiske aktiviteter, der er omfattet af klassificeringssystemet, i deres ikkefinansielle redegørelse sammen med deres årsregnskab. Forskellige virksomheder indberetter deres årsregnskaber på forskellige tidspunkter i løbet af regnskabsåret. Derfor har finansielle virksomheder måske ikke adgang til alle de oplysninger, de skal bruge for at indberette deres egne oplysninger i den første rapporteringscyklus (i 2022) (23).

Artikel 10, stk. 3, i den delegerede retsakt om oplysningsforpligtelser udelukker ikke anvendelse af artikel 8, stk. 4, i den delegerede retsakt om oplysningsforpligtelser. I henhold til sidstnævnte artikel skal finansielle virksomheder anvende de nyeste foreliggende data fra den finansielle eller ikkefinansielle underliggende investeringsmodtagende enhed eller modpart, til deres indberetning af økonomiske aktiviteter, der er omfattet af klassificeringssystemet. Dette bidrager til at skabe sammenhæng mellem denne rapportering og rapporteringen om økonomiske aktiviteter, der er i overensstemmelse med klassificeringssystemet, og på tværs af virksomheder.

Hvis oplysningerne ikke er let tilgængelige eller offentligt tilgængelige, opfordres finansielle virksomheder til at kontakte deres underliggende enheder, der er omfattet af anvendelsesområdet for direktivet om ikkefinansiel rapportering. Disse kan enten bruge frivillige oplysninger eller bilaterale udvekslinger med deres underliggende investeringsmodtagende enheder eller modparter, til at indberette oplysninger vedrørende klassificeringssystemet.

Desuden kan finansielle virksomheder vælge at foretage et skøn af deres oplysninger om økonomiske aktiviteter, der er omfattet af klassificeringssystemet, og indberette oplysningerne frivilligt, adskilt fra deres obligatoriske oplysninger i henhold til den delegerede retsakt om oplysningsforpligtelser (24).

Briefingen (25) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

21. Hvad er forskellen mellem omfattede aktiver og samlede aktiver i forbindelse med indberetning af økonomiske aktiviteter, der er omfattet af klassificeringssystemet?

I bilagene til den delegerede retsakt om oplysningsforpligtelser fastsættes anvendelsesområdet for KPI'erne for indberetning af økonomiske aktiviteter, der er i overensstemmelse med klassificeringssystemet.

I bilag V, afsnit 1.1, (»Anvendelsesområde for KPI'erne«), fastsættes det f.eks., at for kreditinstitutter er dækkede aktiver de samlede balanceførte aktiver minus de aktiver, der ikke indgår i beregningen af nøgletallet for grønne aktiver. Det betyder, at omfattede aktiver alle er aktiver i en kapitalforvalters balance eller portefølje, bortset fra eksponeringer for centralbanker, supranationale udstedere og centraladministrationer, jf. artikel 7, stk. 1, i den delegerede retsakt om oplysningsforpligtelser. For kreditinstitutter er aktiver, der besiddes med handel for øje, som defineret i Kommissionens gennemførelsesforordning (EU) 2021/451 (26) (FINREP), heller ikke omfattet af KPI'erne.

I overensstemmelse med undtagelserne i artikel 10, stk. 3, litra b) og c), bør finansielle virksomheder anvende omfattede aktiver til indberetning af økonomiske aktiviteter, der er omfattet af klassificeringssystemet, som svarer til de omfattede aktiver, der indberettes i forbindelse med indberetning af økonomiske aktiviteter, der er i overensstemmelse med klassificeringssystemet. Dette vil gøre det lettere at sammenligne indberetning af økonomiske aktiviteter, der er omfattet af klassificeringssystemet, og indberetning af overensstemmelse med klassificeringssystemet.

Det betyder, at den finansielle virksomhed klart skal angive:

— de aktiver, der er udelukket fra nævneren for andelen af aktiver, der er omfattet af klassificeringssystemet (f.eks. eksponeringer for centraladministrationer, centralbanker og supranationale udstedere, kreditinstitutters handelsportefølje), og

— procentdelen af omfattede aktiver, der er omfattet af klassificeringssystemet, i forhold til de samlede aktiver.

22. Skal likvide midler og aktiver, der svarer til likvide midler, medtages i indberetningen af økonomiske aktiviteter, der er omfattet af klassificeringssystemet?

Artikel 10, stk. 3, bør sammenholdes med artikel 7, stk. 1, 2 og 3, i den delegerede retsakt om oplysningsforpligtelser. Likvide midler og aktiver, der svarer til likvide midler, er ikke udelukket fra de eksponeringer, der er omhandlet i artikel 7, stk. 1, 2 og 3.

I henhold til den delegerede retsakt om oplysningsforpligtelser og dens bilag I medtages disse eksponeringer i nævneren i finansielle institutters KPI'er, der er i overensstemmelse med klassificeringssystemet. Det forekommer imidlertid ikke muligt at vurdere, om likvide midler og aktiver, der svarer til likvide midler, er omfattet, da de ikke finansierer en økonomisk aktivitet. Det er heller ikke klart, hvilken økonomisk aktivitet disse aktiver skal henføres til. Disse aktiver kan først indberettes som finansiering af omfattede aktiviteter, når midlerne er blevet overført til en specifik aktivitet.

KAPITALFORVALTERE

23. Hvordan vægter kapitalforvaltere deres beholdninger i en portefølje i forbindelse med indberetning af aktiver, der er omfattet af klassificeringssystemet?

Artikel 10, stk. 3, i den delegerede retsakt om oplysningsforpligtelser kræver ikke anvendelse af skemaerne i bilagene til indberetning af omfattede aktiviteter. Det anbefales dog, at virksomhederne frivilligt anvender skemaerne i bilagene til den delegerede retsakt om oplysningsforpligtelser til at udarbejde deres indberetning af økonomiske aktiviteter, der er omfattet af klassificeringssystemet.

I den forbindelse fastsættes der i bilag III til den delegerede retsakt om oplysningsforpligtelser nærmere oplysninger om tælleren og nævneren for kapitalforvalteres indberetning af KPI'er, der er i overensstemmelse med klassificeringssystemet.

I overensstemmelse med bilag III, afsnit 1 (»Indhold af KPI'en, som kapitalforvaltere skal offentliggøre«) vægtes indberetning af økonomiske aktiviteter, der er omfattet af klassificeringssystemet, ikke med andelen i virksomhedens egenkapital, gæld eller virksomhedsværdi, herunder likvide midler. Den vægtes med værdien af eksponeringer i kapitalforvalterens samlede aktiver (jf. definitionen af tælleren i bilag III, afsnit 1.1).

Hvis en kapitalforvalter f.eks. er eksponeret for to aktiver:

— 100 mio. EUR i egenkapital i virksomhed A, som er 100 % omfattet af klassificeringssystemet

— 100 mio. EUR i obligationer i virksomhed B, som er 0 % omfattet af klassificeringssystemet = samlede aktiver på 200 mio. EUR.

Det betyder: 50 % af aktiverne er omfattet af klassificeringssystemet i forhold til de samlede aktiver = (100 x 100 % + 100 x 0 %)/200.

Briefingen (27) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

24. Kan realkreditlån være omfattet af klassificeringssystemet for en kapitalforvalter (som en investering) eller kun for den bank, der oprindeligt ydede lånet?

Artikel 10, stk. 3, bør sammenholdes med artikel 7, stk. 1, 2 og 3, i den delegerede retsakt om oplysningsforpligtelser. Realkreditlån er ikke udelukket fra de eksponeringer, der er omhandlet i artikel 7, stk. 1, 2 og 3. Derfor bør realkreditlån betragtes som aktiver, der er omfattet af klassificeringssystemet, for både kapitalforvaltere og kreditinstitutter.

FORSIKRINGSSELSKABER

25. Hvilke aktiviteter bør et forsikringsselskab og et genforsikringsselskab tage i betragtning, når de indberetter deres forsikringsaktiviteter i forbindelse med indberetning af økonomiske aktiviteter, der er i overensstemmelse med klassificeringssystemet?

Den delegerede retsakt om klima fastsætter de aktiviteter, der er omfattet af forsikring. Disse aktiviteter vedrører skadesforsikrings- og skadesgenforsikringsaktiviteter, der består i forsikring af klimarelaterede risici.

Skadesforsikringaktiviteter, der er omfattet af klassificeringssystemet, er anført i afsnit 10.1, »Beskrivelse af aktiviteten«, litra a)-h), i bilag II til den delegerede retsakt om klima. Som anført i aktivitetens navn skal vilkårene i forsikringspolicerne, ud over at tilhøre en relevant branche, sikre dækning af risici i forbindelse med »klimarelaterede risici« i henhold til tillæg A til bilag II til den delegerede retsakt om klima for at blive betragtet som værende omfattet af klassificeringssystemet.

Genforsikring af forsikringsaktiviteter, de er omfattet af klassificeringssystemet, kan også tages i betragtning.

KREDITINSTITUTTER

26. Finder indberetningsforpligtelserne i henhold til den delegerede retsakt om oplysningsforpligtelser anvendelse på en stor enhed, der ikke er et kreditinstitut i henhold til kapitalkravsforordningens artikel 4, men behandles som en finansiel virksomhed i henhold til artikel 19a og 29a i direktivet om ikkefinansiel rapportering?

Denne situation kan opstå, hvis specialiserede finansielle virksomheder (f.eks. factoring- eller garantivirksomheder), der ikke er kreditinstitutter i henhold til artikel 4 i forordning (EU) nr. 575/2013 (28) (kapitalkravsforordningen), behandles som sådanne i henhold til national lovgivning. Hvis en enhed ikke opfylder definitionen af et kreditinstitut i artikel 4 i kapitalkravsforordningen, er den normalt ikke omfattet af anvendelsesområdet for den delegerede retsakt om oplysningsforpligtelser.

Hvis den samme enhed derimod anses for at være en stor virksomhed af interesse for offentligheden med mere end 500 ansatte, er den omfattet af direktivet om ikkefinansiel rapportering og dermed den delegerede retsakt om oplysningsforpligtelser. Den er således også omfattet af klassificeringsforordningen og underlagt de dermed forbundne oplysningsforpligtelser. Sådanne virksomheder tilskyndes endvidere til at fremlægge oplysninger frivilligt henhold til bilag VI, hvis de mener, at dette bilag er mere relevant, samt hvis de foretager indberetning med henblik på tilsyn i overensstemmelse med (Kommissionens gennemførelsesforordning (EU) 2021/451 (29) (FINREP)) til deres nationale kompetente myndighed.

27. Hvordan kan CapEx forbindes med udlån til almindelige formål i forbindelse med indberetning af økonomiske aktiviteter, der er omfattet af klassificeringssystemet?

Artikel 10, stk. 2 og 3, i den delegerede retsakt om oplysningsforpligtelser kræver ikke anvendelse af skemaerne i bilagene til indberetning af omfattede aktiviteter. Det anbefales dog, at virksomhederne frivilligt anvender skemaerne i bilagene til den delegerede retsakt om oplysningsforpligtelser til at udarbejde deres rapportering om økonomiske aktiviteter, der er omfattet af klassificeringssystemet.

I den forbindelse fastsættes der i bilag V til den delegerede retsakt om oplysningsforpligtelser nærmere oplysninger om, hvordan kreditinstitutter indberetter deres KPI'er om overensstemmelse med klassificeringssystemet:

Hvis anvendelsen af provenuet er ukendt: i) lån og forskud — almindelige formål, ii) gældsinstrumenter — almindelige formål og iii) aktiebeholdninger, som alle er opført i porteføljebeholdningen), bør eksponeringer, der er i overensstemmelse med/omfattet af klassificeringssystemet, beregnes to gange. De er summen af den regnskabsmæssige bruttoværdi af de samlede lån og forskud, gældsinstrumenter og aktiebeholdninger med ukendt anvendelse af provenuet til ikkefinansielle virksomheder. Summen skal vægtes med andelen af modpartens økonomiske aktiviteter, der er i overensstemmelse med/omfattet af klassificeringssystemet, beregnet på grundlag af:

— modpartens omsætningsbaserede KPI (andel af omsætningen, der er i overensstemmelse med klassificeringssystemet) og

— modpartens CapEx-baserede KPI (andel af CapEx, der er i overensstemmelse med klassificeringssystemet).

For at indberette KPI'er om overensstemmelse med klassificeringssystemet skal kreditinstitutter derfor henføre den offentliggjorte CapEx-baserede KPI for den underliggende virksomhed til det relevante udlån til almindelige formål eller gældsinstrument eller den relevante aktiebeholdning på samme måde som den omsætningsbaserede KPI (30).

Med henblik på indberetning af økonomiske aktiviteter, der er i overensstemmelse med klassificeringssystemet, kan kreditinstitutterne offentliggøre andelen af deres aktiver til almindelige formål, som er omfattet, på grundlag af:

— den underliggende enheds indberettede omfattede omsætning

— og den underliggende enheds indberettede omfattede CapEx.

Briefingen (31) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, og anvendelse af rapporteringsskemaer i det eller de første rapporteringsår.

28. Hvordan indberetter et kreditinstitut med licens til udøvelse af investeringsselskabsvirksomhed i henhold til direktivet om markeder for finansielle instrumenter (MiFID) sine økonomiske aktiviteter, der er omfattet af klassificeringssystemet?

Hvis et moderselskab klassificeres som et kreditinstitut (i henhold til kapitalkravsforordningen), men udfører investeringsaktiviteter, bør det overholde kravene til kreditinstitutter i den delegerede retsakt om oplysningsforpligtelser.

Artikel 10, stk. 2 og 3, i den delegerede retsakt om oplysningsforpligtelser kræver ikke anvendelse af skemaerne i bilagene til indberetning af omfattede aktiviteter. Det anbefales dog, at virksomhederne frivilligt anvender skemaerne i bilagene til den delegerede retsakt om oplysningsforpligtelser til at udarbejde deres indberetning af økonomiske aktiviteter, der er omfattet af klassificeringssystemet.

I den forbindelse indeholder bilag VI til den delegerede retsakt om oplysningsforpligtelser skemaer, som kreditinstitutter skal bruge til at indberette deres KPI'er om overensstemmelse med klassificeringssystemet for investeringsaktiviteter: Med henblik på indberetning af økonomiske aktiviteter, der er omfattet af klassificeringssystemet, kan kreditinstitutterne derfor på frivillig basis offentliggøre andelen af deres omfattede investeringsaktiviteter.

Briefingen (32) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, og anvendelse af rapporteringsskemaer i det eller de første rapporteringsår.

GÆLDSMARKEDET

29. Hvordan vurderes og indberettes gældsaktiver, såsom obligationer eller lån, der er omfattet af klassificeringssystemet?

Artikel 10, stk. 2 og 3, i den delegerede retsakt om oplysningsforpligtelser kræver ikke anvendelse af skemaerne i bilagene til indberetning af omfattede aktiviteter. Det anbefales dog, at virksomhederne frivilligt anvender skemaerne i bilagene til den delegerede retsakt om oplysningsforpligtelser til at udarbejde deres indberetning af økonomiske aktiviteter, der er omfattet af klassificeringssystemet.

I den forbindelse fastsættes der i bilag V til den delegerede retsakt om oplysningsforpligtelser nærmere oplysninger om, hvordan man vurderer og indberetter lån og gældsinstrumenter med henblik på KPI'er om overensstemmelse med klassificeringssystemet: I bilag V forklares det, at udlån og/eller gæld til almindelige formål har værdien af den omsætning eller CapEx, der er omfattet af klassificeringssystemet, i den underliggende enhed (dvs. investeringsmodtagende enhed eller modpart).

For at beregne, om gældsinstrumenter til almindelige formål er omfattet af klassificeringssystemet, anbefales det at anvende værdien af den underliggende enheds omfattede økonomiske aktiviteter (omsætning og CapEx).

Hvis hele eller en del af anvendelsen af provenuet fra et gældsinstrument er omfattet af klassificeringssystemet, vil indberetning af denne værdi have forrang for værdien på udstederniveau inden for KPI'erne om overensstemmelse med klassificeringssystemet. Sådanne indtægter kan overføres direkte til aktiviteter, der er omfattet af klassificeringssystemet, eller indgå i en CapEx- eller OpEx-plan for at bringe en aktivitet eller et aktiv i overensstemmelse med klassificeringssystemet.

For så vidt angår indberetning af økonomiske aktiviteter, der er omfattet af klassificeringssystemet, kan det f.eks. overvejes, at hvis 50 % af provenuet fra gældsinstrumentet overføres til projekter eller programmer, der er omfattet af klassificeringssystemet, bør værdien af den omfattede omsætning og CapEx for obligationen være 50 %.

I denne henseende ville anvendelsen af et (grønt) gældsinstrument ikke være omfattet af klassificeringssystemet i sin helhed. Den vil dog være omfattet for den del af provenuet, der kan overføres til aktiviteter, der er omfattet af klassificeringssystemet.

Briefingen (33) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

30. Skal anvendelsen af alt provenu fra gældsprodukter bekræftes særskilt, hvis det indberettes som omfattet af klassificeringssystemet?

Der er ikke noget krav om, at provenu fra gældsprodukter, skal bekræftes som værende omfattet af klassificeringssystemet særskilt. Dette svar har ingen betydning for specifikke krav til ekstern kontrol eller ekstern sikkerhed i henhold til EU-lovgivningen.

31. Kan grønne gældsinstrumenter fra enheder uden for EU indberettes som omfattet af klassificeringssystemet?

Artikel 10, stk. 3, i den delegerede retsakt om oplysningsforpligtelser præciserer, at finansielle virksomheder bør offentliggøre oplysninger under hensyntagen til bestemmelserne i artikel 7, stk. 3, i retsakten.

I henhold til artikel 7, stk. 3, i den delegerede retsakt om oplysningsforpligtelser udelukkes virksomheder, der ikke er omfattet af direktivet om ikkefinansiel rapportering (herunder virksomheder fra tredjelande), fra tælleren, men medtages i nævneren i KPI'erne for finansielle virksomheders indberetning af overensstemmelse med klassificeringssystemet. Behandlingen vil blive taget op til fornyet overvejelse senest den 30. juni 2024.

Artikel 7, stk. 4, lyder imidlertid som følger: »Uden at det berører stk. 1, medtages miljømæssigt bæredygtige obligationer eller gældsinstrumenter, som har til formål at finansiere specifikke identificerede aktiviteter, og som er udstedt af en investeringsmodtagende virksomhed, i tælleren for nøgleresultatindikator op til den fulde værdi af de økonomiske aktiviteter, der er i overensstemmelse med klassificeringssystemet, som disse obligationer og gældsinstrumenter finansierer, på grundlag af oplysninger, som er fremlagt af den investeringsmodtagende virksomheder.«

Derfor skal finansielle virksomheder i tælleren medtage provenu fra miljømæssigt bæredygtige obligationer og gældsinstrumenter, der er omfattet af klassificeringssystemet, og som har til formål at finansiere specifikke identificerede aktiviteter.

Gældsinstrumenter i henhold til artikel 7, stk. 4, omfatter ikke-EU-udstederes anvendelse af provenu af obligationer og omfatter ikke anvendelse af provenu af lån, der er i overensstemmelse med definitionerne i Kommissionens gennemførelsesforordning (EU) 2021/451 (FINREP) (34).

Generelt vil omfanget af denne udelukkelse fra KPI'ens tæller blive revideret i 2024 i overensstemmelse med artikel 9 i den delegerede retsakt om oplysningsforpligtelser.

Desuden forhindrer den delegerede retsakt om oplysningsforpligtelser ikke finansielle virksomheder i at medtage frivillige oplysninger om deres eksponeringer for ikke-EU-enheders investeringer ved anvendelse af provenu, der anses for at være omfattet af klassificeringssystemet. Sådanne oplysninger skal altid indberettes adskilt fra obligatoriske oplysninger i henhold til den delegerede retsakt om oplysningsforpligtelser (35).

Briefingen (36) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

32. Kan grøn statsgæld indberettes som omfattet af klassificeringssystemet?

Artikel 10, stk. 3, i den delegerede retsakt om oplysningsforpligtelser præciserer, at finansielle virksomheder bør offentliggøre oplysninger under hensyntagen til bestemmelserne i artikel 7, stk. 1, i den delegerede retsakt om oplysningsforpligtelser.

I artikel 7, stk. 1, udelukkes eksponeringer for centraladministrationer, centralbanker og supranationale udstedere fra beregningen af tælleren og nævneren for finansielle virksomheders KPI'er. I overensstemmelse med artikel 10 i den delegerede retsakt om oplysningsforpligtelser bør finansielle virksomheder derfor ikke medtage deres eksponeringer for statslige enheder i deres oplysninger om økonomiske aktiviteter, der er omfattet af klassificeringssystemet.

Briefingen (37) fra platformen for bæredygtig finansiering giver yderligere rådgivning om bedste praksis for frivillig rapportering for indberetning af økonomiske aktiviteter, der er omfattet af klassificeringssystemet, i det eller de første rapporteringsår.

SAMSPIL MED ANDRE FORORDNINGER

33. Hvordan er samspillet mellem den delegerede retsakt om oplysningsforpligtelser og de foreslåede krav til virksomheders bæredygtighedsrapportering?

Det foreslåede direktiv om virksomheders bæredygtighedsrapportering, der ændrer de eksisterende rapporteringskrav, der er indført i regnskabsdirektivet ved direktivet om ikkefinansiel rapportering, bør supplere den delegerede retsakt om oplysningsforpligtelser, som har samme obligatoriske anvendelsesområde som reglerne om bæredygtighedsrapportering i regnskabsdirektivet (38). Det foreslåede direktiv om virksomheders bæredygtighedsrapportering vil udvide det personelle anvendelsesområde for de nuværende rapporteringskrav til at omfatte:

— alle store børsnoterede og ikkebørsnoterede selskaber

— alle børsnoterede SMV'er, undtagen mikrovirksomheder.

Ud over de rapporteringskrav vedrørende klassificeringssystemet, der i øjeblikket er beskrevet i den delegerede retsakt om klassificeringssystemet, skal disse virksomheder offentliggøre bæredygtighedsoplysninger i deres ledelsesberetninger i overensstemmelse med standarder for bæredygtighedsrapportering, som Kommissionen vil vedtage ved delegerede retsakter.

I henhold til forslaget til direktivet om bæredygtighedsrapportering skal de berørte virksomheder offentliggøre bæredygtighedsoplysninger i henhold til de nye krav for første gang i 2024 for regnskabsåret 2023. Ifølge forslaget vil børsnoterede SMV'er have en overgangsperiode på tre år og vil være forpligtet til at offentliggøre oplysningerne for første gang i 2027 for regnskabsåret 2026.

I princippet og afhængigt af resultatet af lovgivningsprocessen vedrørende dette direktiv vil rapporteringskravene i henhold til hver forordning blive klart defineret og bør også strømlines og være sammenhængende, således at virksomhederne så vidt muligt ikke skal indberette de samme oplysninger to gange.

Oplysningerne i henhold til den delegerede retsakt om oplysningsforpligtelser bør indberettes i den samme ledelsesberetning på virksomhedsniveau sammen med andre bæredygtighedsrelaterede oplysninger, der kræves i henhold til bestemmelserne i det foreslåede direktiv om bæredygtighedsrapportering. For disse oplysninger gælder de samme krav til sikkerhed og digitalisering som for resten af de indberettede bæredygtighedsoplysninger.

(1) Kommissionens delegerede forordning (EU) 2021/2178 af 6. juli 2021 om supplerende regler til Europa-Parlamentets og Rådets forordning (EU) 2020/852, som præciserer indholdet og fremlæggelsen af de oplysninger, der skal offentliggøres af virksomheder, som er omfattet af artikel 19a eller 29a i direktiv 2013/34/EU, vedrørende miljømæssigt bæredygtige økonomiske aktiviteter, og som præciserer metodologien til sikring af overholdelse af denne oplysningsforpligtelse (EUT L 443 af 10.12.2021, s. 9).

(2) Europa-Parlamentets og Rådets direktiv 2014/95/EU af 22. oktober 2014 om ændring af direktiv 2013/34/EU for så vidt angår offentliggørelse af ikke-finansielle oplysninger og oplysninger om diversitet for visse store virksomheder og koncerner (EUT L 330 af 15.11.2014, s. 1).

(3) Europa-Parlamentets og Rådets forordning (EU) 2020/852 af 18. juni 2020 om fastlæggelse af en ramme til fremme af bæredygtige investeringer og om ændring af forordning (EU) 2019/2088 (EUT L 198 af 22.6.2020, s. 13).

(4) Europa-Parlamentets og Rådets direktiv 2013/34/EU af 26. juni 2013 om årsregnskaber, konsoliderede regnskaber og tilhørende beretninger for visse virksomhedsformer, om ændring af Europa-Parlamentets og Rådets direktiv 2006/43/EF og om ophævelse af Rådets direktiv 78/660/EØF og 83/349/EØF (EUT L 182 af 29.6.2013, s. 19).

(5) Kommissionens delegerede forordning (EU) 2021/2139 af 4. juni 2021 om supplerende regler til Europa-Parlamentets og Rådets forordning (EU) 2020/852 for så vidt angår fastsættelse af de tekniske screeningskriterier til bestemmelse af de betingelser, hvorunder en økonomisk aktivitet kvalificeres som bidragende væsentligt til modvirkning af klimaændringer eller tilpasning til klimaændringer, og til fastlæggelse af, hvorvidt den pågældende økonomiske aktivitet i væsentlig grad skader nogle af de andre miljømål (EUT L 442 af 9.12.2021, s. 1).

(6) Af hensyn til klarheden bemærkes det, at aktiviteter, der er omfattet af klassificeringssystemet, ikke svarer til nævneren i KPI'en for overensstemmelse med klassificeringssystemet. For ikkefinansielle virksomheder anvendes samlede CapEx, OpEx og omsætning. Dækkede aktiver anvendes for KPI'en for finansielle virksomheder.

(7) Der henvises til artikel 10, stk. 2, og artikel 16 i klassificeringsforordningen (EU) 2020/852.

(8) Artikel 11, stk. 1, litra a), i klassificeringsforordningen (EU) 2020/852 henviser til aktiviteter, herunder tilpasningsløsninger, der enten væsentligt mindsker risikoen for den negative indvirkning af det nuværende klima og forventede fremtidige klima på den pågældende økonomiske aktivitet eller væsentligt mindsker nævnte negative indvirkning, uden at risikoen for en negativ indvirkning på mennesker, naturen eller aktiver øges.

(9) Klassificeringsforordningens artikel 11, stk. 1, litra b), henviser til aktiviteter, der tilvejebringer tilpasningsløsninger, der ud over at opfylde betingelserne i artikel 16 bidrager væsentligt til at forebygge eller mindske risikoen for den negative indvirkning af det nuværende klima og forventede fremtidige klima på mennesker, naturen eller aktiver, uden at risikoen for en negativ indvirkning på andre mennesker, naturen eller aktiver øges.

(10) I betragtning 48 til den delegerede retsakt om klima hedder det: »I forbindelse med økonomiske aktiviteter, der skaber mulighed for tilpasning i overensstemmelse med artikel 11, stk. 1, litra b), i forordning (EU) 2020/852, kan hovedaktiviteterne være at tilvejebringe teknologier, produkter, tjenesteydelser, oplysninger eller praksis med sigte på at øge andre menneskers, naturens, kulturarvens, anlægs og andre økonomiske aktiviteters grad af modstandsdygtighed over for fysiske klimarisici. Den omsætning, der stammer fra produkter eller tjenesteydelser forbundet med nævnte økonomiske aktiviteter, bør, foruden kapitaludgifterne, betragtes som en andel af den omsætning, der stammer fra produkter eller tjenesteydelser forbundet med økonomiske aktiviteter, der klassificeres som miljømæssigt bæredygtige.«

(11) Se også spørgsmål 12 i de ofte stillede spørgsmål, der blev offentliggjort den 20. december 2021.

(12) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(13) Dette kan tages op til fornyet overvejelse i lyset af Fit for 55-pakken og de klimamål, som Rådet og Europa-Parlamentet er nået til enighed om.

(14) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(15) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(16) Denne liste er ikke udtømmende og giver eksempler på udgifter, der ikke er i overensstemmelse med OpEx-begrebet »vedligehold og reparation, og eventuelle andre direkte udgifter, som vedrører den daglige vedligeholdelse af materielle anlægsaktiver, som varetages af den virksomhed eller de tredjeparter, som har fået overdraget aktiviteterne, og som er nødvendige for at sikre sådanne aktivers fortsatte og effektive funktion«, jf. afsnit 1.1.3.1 i bilag I. Som en generel bemærkning bør omkostninger i forbindelse med generalomkostninger udelukkes for så vidt muligt at undgå den subjektivitet, der er forbundet med at henføre disse generalomkostninger til det pågældende materielle anlægsaktiv.

(17) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(18) Kommissionens forordning (EF) nr. 1126/2008 af 3. november 2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 (EUT L 320 af 29.11.2008, s. 1).

(19) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(20) Frivillig rapportering bør udarbejdes på et grundlag, der ikke er i modstrid med eller giver et forkert billede af de obligatoriske oplysninger i henhold til den delegerede retsakt om oplysningsforpligtelser, og bør ikke være mere fremtrædende end de obligatoriske oplysninger. Hvis en virksomhed indberetter oplysninger frivilligt, bør dette ledsages af understøttende detaljerede oplysninger om grundlaget for denne offentliggørelse og de metoder, der er anvendt til udarbejdelsen heraf, sammen med en klar redegørelse for, hvordan den adskiller sig fra obligatorisk indberetning.

(21) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(22) For finansielle virksomheder præciseres det i artikel 7 i den delegerede retsakt om oplysningsforpligtelser, at eksponeringer, der ikke er omfattet af direktivet om ikkefinansiel rapportering (som omfatter eksponeringer uden for EU), ikke skal indberettes i tælleren i KPI'en, med forbehold af en gennemgang, der skal foretages i overensstemmelse med artikel 9 i den delegerede retsakt om oplysningsforpligtelser.

(23) Yderligere oplysninger om rapporteringsforpligtelser findes i spørgsmål 4 om, hvordan blandede grupper bestående af finansielle og ikkefinansielle virksomheder eller med diversificerede og forskellige aktiviteter indberetter, i de offentliggjorte ofte stillede spørgsmål (på engelsk).

(24) Frivillige oplysninger bør ikke være i modstrid med eller give et forkert billede af obligatoriske oplysninger i henhold til den delegerede retsakt om oplysningsforpligtelser. De bør heller ikke være mere fremtrædende end obligatoriske oplysninger. Hvis en virksomhed indberetter oplysninger frivilligt, bør dette ledsages af understøttende detaljerede oplysninger om grundlaget for denne offentliggørelse og de metoder, der er anvendt til udarbejdelsen heraf, sammen med en klar redegørelse for, hvordan den adskiller sig fra obligatorisk indberetning.

(25) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(26) Kommissionens gennemførelsesforordning (EU) 2021/451 af 17. december 2020 om gennemførelsesmæssige tekniske standarder for anvendelsen af Europa-Parlamentets og Rådets forordning (EU) nr. 575/2013 for så vidt angår institutters indberetning med henblik på tilsyn og om ophævelse af Kommissionens gennemførelsesforordning (EU) nr. 680/2014 (EUT L 97 af 19.3.2021, s. 1).

(27) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(28) Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).

(29) Kommissionens gennemførelsesforordning (EU) 2021/451 af 17. december 2020 om gennemførelsesmæssige tekniske standarder for anvendelsen af Europa-Parlamentets og Rådets forordning (EU) nr. 575/2013 for så vidt angår institutters indberetning med henblik på tilsyn og om ophævelse af Kommissionens gennemførelsesforordning (EU) nr. 680/2014 (EUT L 97 af 19.3.2021, s. 1).

(30) Denne tilgang er i overensstemmelse med de rapporteringsregler, der er fastsat i direktivet om ikkefinansiel rapportering. Hvis der ikke foreligger oplysninger om udstederen, kan enheden anvende modervirksomhedens oplysninger, hvis den er omfattet af direktivet om ikkefinansiel rapportering.

(31) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(32) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(33) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(34) Se bilag V til Kommissionens gennemførelsesforordning (EU) 2021/451 og artikel 1, stk. 2, litra a), i Kommissionens henstilling af 6. maj 2003 om definitionen af mikrovirksomheder, små og mellemstore virksomheder (EUT L 124 af 20.5.2003, s. 36).

(35) Frivillige oplysninger bør ikke være i modstrid med eller give et forkert billede af obligatoriske oplysninger i henhold til den delegerede retsakt om oplysningsforpligtelser. De bør heller ikke være mere fremtrædende end obligatoriske oplysninger. Hvis en virksomhed indberetter oplysninger frivilligt, bør dette ledsages af understøttende detaljerede oplysninger om grundlaget for denne offentliggørelse og de metoder, der er anvendt til udarbejdelsen heraf, sammen med en klar redegørelse for, hvordan den adskiller sig fra obligatorisk indberetning.

(36) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(37) Platformens betragtninger om indberetning af frivillige oplysninger som en del af indberetningen om klassificeringsaktiviteter.

(38) Det foreslåede direktiv om virksomheders bæredygtighedsrapportering forventes at ændre bestemmelserne i regnskabsdirektivet, der blev indført ved direktivet om ikkefinansiel rapportering, afhængigt af resultatet af forhandlingerne om forslaget. Se forslag til Europa-Parlamentets og Rådets direktiv om ændring af direktiv 2013/34/EU, direktiv 2004/109/EF, direktiv 2006/43/EF og forordning (EU) nr. 537/2014 for så vidt angår virksomheders bæredygtighedsrapportering (COM(2021) 189 final).